หลังจากเล่นกอล์ฟเสร็จในเย็นวันศุกร์ กลุ่มของเราหกคน จะต้องแวะหาร้านอร่อยๆ ทานมื้อเย็นก่ินกลับ วันนี้ทีมผมแพ้ ต้องจ่ายเป็นค่าอาหารเย็นคนละหนึ่งพันบาท 
เราจึงมีงบ สามพันสำหรับมื้อเย็นนี้
มีคำแนะนำว่า ร้านนี้เพิ่งเปิดไม่นานแต่อาหารอร่อยมากๆ ซึ่งก็จริงครับ พวกเราเลยทางเข้าแม่กลองมาหน่อย แล้วมาเลี้ยวเข้าตรงศูนย์ฮอนด้า ตรงเข้าไปถึงแยกไฟแดงเลี้ยวขวาแล้วเลี้ยวซ้ายแรกเลยเป็นทางเข้าวัด ตรงเข้าไป สี่ร้อยเมตรร้านอยู่ซ้าย มีที่จอดรถสะดวกมาก ตัวร้านชั้นเดียวหลังคาค่อนข้างสูงจึงโปร่งสบาย และสะอาดมาก ส่อให้เห็นว่า เจ้าของใส่ใจ
พวกเราหิวกันมากเลยสั่งหลายอย่าง แต่ด้วยความที่รู้ว่าเป็นของทะเลราคาจะแพงมากเลยกะสั่งมาดูหน้าตาก่อน เอาแค่หกอย่างก่อน แล้วค่อยเพิ่มทีหลัง เพราะอีกหลายตัวอยากลอง
เจ้าของร้านมาแนะนำด้วยตัวเอง ดูมีอัธยาศัยดี
แค่ชั่วอึดใจ เนื้อปูผัดผงก็มาเป็นจานแรก อุแม่เจ้า ทำไมจานใหญ่อย่างนี้ ผมไม่เคยเห็นร้านไหนจะทำเนื้อปูผัดผงให้ของมากขนาดนี้ เพราะพวกเรารู้กันดีว่า เฉพาะเนื้อปูที่มีกรรเชียงด้วยต้นทุนก็โลเกือบพันแล้ว พวกเรารีบตรวจดูราคาในเมนู ระบุว่าเนื้อปูผัดผงใหญ่ 600 
ขอยืนยันว่าถูกจริงครับ เพราะจานนี้ กินกันสิบคนสบายเลย เทียบกับ อีกร้านที่เรา สั่งกินประจำ จานละสองร้อย แต่ต้องสั่ง สามจาน แล้วหกคนตักกันได้แค่รอบเดียว แต่ขอโทษครับ จานที่ผมเห็นวันนี้ พวกเรากินแล้วกินอีก ไม่หมดซะที รสชาติ ก็เยี่ยมมาก ไม่เผ็ด เด็กๆต้องชอบมาก 
ตามมาเป็นหมึกกล้วยอบกระเทียม นี่ก็อีกครับ หมึกใหญ่มากจนไม่คิดว่าหมึกศอกใหญ่ขนาดนี้จะยังหาได้ในเมืองไทย แต่เจ้าของยืนยันว่า เป็นหหึกสดเรือคู่จากสะพานปลาแม่กลอง และของยังหาได้ประจำ นี่ก็สดรสชาติดีมาก ของเริ่มทะยอย มาเร็วมาก แต่ละจานใหญ่มากๆ ขนาดกะพงที่ร้านทั่วไปมักใช้ปลาไซส์ 5-7 ขีด แต่ร้านนี้ใช้ปลาใหญ่ น่าจะ โลสองขีดขึ้นไป ยืนยันอีกทีว่าอาหารอร่อยมากๆ แต่ผู้ชายหกคนกินกันไม่หมดสักจาน ทั้งที่หิวกันมากๆ โดยเฉพาะแกงส้มมาในหม้อไฟใหญ่ เต็มปรี่ครับ หน่อไม้อร่อยมาก เจ้าของบอกไปหาซื้อมาจากทางเหนือ เนื้อนุ่มปล้องใหญ่และไม่มีเสี้ยนเลย เชื่อไหมครับ ว่าตักกินกันหลายรอบจนอิ่มแล้ว ปริมาณที่เหลือก็ยังน่าแปลกใจว่าทำไมมันยังเหลือมากนัก
สรุปแล้วสิ่งเดียวที่ต้องระวังคือ อย่าสั่งเยอะ เพราะกินไม่หมดแน่ๆ จานใหญ่จริง
ถึงคราวเช็คบิล พวกเรารู้อยู่แล้วว่าอาหารไม่แพง ซึ่งก็จริงครับ เพราะถ้าเป็นร้านอื่นในแม่กลองก็คงต้องเฉียดสี่พัน แต่ราคาที่เราจ่ายแค่ สองพันห้า แล้วต้องห่อกลับหลายอย่างเพราะกินม่ายหมด
เจ้าของร้านใจดี แถมแตงโมจานใหญ่ให้กินอีก
พวกเราบางคนตั้งใจจะชวนแฟนมานั่งกินวันรุ่งขึ้ยเลย เพราะติดใจ รสชาติ แถมราคาขายเหมือนเจ้าของร้านทำแบบไม่สนกำไรเลย
ผมห่วงว่าอีกหน่อยถ้าลูกค้าติดมากๆ ทางร้านจะคงมาตรฐานเดิมอย่างนี้ไว้ได้ไหม แต่ผมก็ดีใจ ที่เราได้แหล่งฝากท้องระดับห้าดาวเพิ่มครับ
